P6_TA(2006)0057

Ühine kalanduspoliitika (Shetlandi keeluala ja atlandi merelesta keeluala)

Euroopa Parlamendi resolutsioon ühise kalanduspoliitika teatud juurdepääsupiirangute läbivaatamise kohta (Shetlandi keeluala ja atlandi merilesta keeluala) (2005/2190(INI))

Euroopa Parlament,

- võttes arvesse komisjoni teatist nõukogule ja Euroopa Parlamendile pealkirjaga "Ühise kalanduspoliitika teatud juurdepääsupiirangute läbivaatamine (Shetlandi keeluala ja atlandi merilesta keeluala)" KOM(2005)0422;

- võttes arvesse nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) [1] artikleid 18 ja 19;

- võttes arvesse nõukogu 30. märtsi 1998. aasta määruse (EÜ) nr 850/98 (kalavarude kaitsest noorte mereorganismide kaitseks võetud tehniliste meetmete kaudu) [2] artiklit 29;

- võttes arvesse kodukorra artiklit 45;

- võttes arvesse kalanduskomisjoni raportit (A6-0016/2006),

1. võtab teadmiseks, et komisjon on nüüdseks täitnud nõukogu määruse (EÜ) nr 2371/2002 artiklist 19 tuleneva kohustuse hinnata Shetlandi keelualaga ja atlandi merilesta keelualaga seotud väljaspool 12 miili vööndit kohaldatavate vete ja kalavarude juurdepääsupiirangute põhjendatust;

2. märgib, et mitmesugustel põhjustel on hindamised võtnud algselt eeldatust märgatavalt kauem aega;

3. tervitab komisjoni otsust viia enne selles tähtsas küsimuses otsuse langetamist läbi laialdased arutelud antud tööstusharu ja liikmesriikidega;

4. tervitab Põhjamere piirkondliku nõuandekomisjoni (NSRAC) rolli komisjoni nõustamisel Shetlandi keeluala ja atlandi merilesta keeluala toimimise ja tõhususe küsimuses ning palub komisjonil ka keelualade edaspidisel hindamisel pöörduda nõu saamiseks NSRACi poole;

5. tervitab komisjoni otsust säilitada Shetlandi keeluala veel kolme aasta jooksul, kuni selle mõjude kohta on antud täiendav hinnang, mis on esimene samm kõnealuse piirkonna kalanduskogukondade kaitse tagamisel kalamajandusrežiimi abil, mis kindlustab nende tuleviku jätkusuutliku tööstusena;

6. võtab teadmiseks, et kalanduse teadus-, tehnika- ja majanduskomitee (STECF) soovitas Shetlandi keeluala säilitada;

7. märgib, et NSRAC soovitas Shetlandi keeluala säilitada seni, kuni selle mõjude kohta on antud täiendav hinnang;

8. leiab, et juhul kui soovitatud edasised Shetlandi keeluala hindamised võtavad kauem aega kui praegu eeldatav kolmeaastane periood, peaks vastavalt STECFi nõuandele jääma kehtima praegune kord;

9. märgib, et STECFi hinnangul võib Shetlandi keeluala kaotamine tuua kaasa püügikoormuse mõningase suurenemise antud piirkonnas, ning et komitee märkis lisaks, et tuleks vältida mis tahes muudatusi, mis võivad viia antud piirkonnas püügikoormuse suurenemiseni;

10. märgib, et Ühendkuningriigi ja Saksamaa ametiasutused pooldasid Shetlandi keeluala säilitamist ja et Ühendkuningriigi valitsus ei ole muudatusi vajalikuks ega soovitavaks pidanud;

11. märgib, et Shetlandi keeluala on kilttursa, merlangi ja merikuradi jaoks tähtis piirkond ning et STECF peab seda asjaolu praegu veel olulisemaks kui keeluala loomise ajal;

12. võtab murelikult teadmiseks Shetlandi keeluala ja atlandi merilesta keeluala tõhususe hindamiseks moodustatud komisjoni ekspertide töörühma avastuse, et üldiselt on kaubandushuvi pakkuvad kalavarud Shetlandi keelualal väljaspool ohutuid bioloogilisi piire, erandiks kilttursk ja süsikas;

13. kutsub komisjoni üles andma kvantitatiivset hinnangut Shetlandi keeluala juures tehtavate mis tahes muudatuste tõenäolistele tagajärgedele;

14. tervitab komisjoni otsust säilitada atlandi merilesta keeluala ja selle juurdepääsupiirangud kuni täiendavate uuringute läbiviimiseni;

15. märgib, et Saksamaa ametivõimud pooldavad atlandi merilesta keeluala säilitamist ja et Ühendkuningriigi valitsus märgib, et mis tahes otsuse tegemisel tuleks arvesse võtta lestavarude edasist majandamist ja NSRACi soovitusi;

16. märgib, et eesmärk säilitada atlandi merilesta keeluala on selge;

17. palub komisjonil võtta atlandi merilesta keeluala läbivaatamisel arvesse lestavarude edasist majandamist, sealhulgas atlandi merilesta varude taastamise kava;

18. märgib, et ekspertide töörühm rõhutas keelualade sotsiaal-majanduslikku tähtsust;

19. märgib lisaks, et ekspertide töörühm pidas Shetlandi kaitseala üheks eesmärgiks pakkuda kaitset kalandusest sõltuvatele kogukondadele Põhja-Šotimaal;

20. teeb presidendile ülesandeks edastada käesolev resolutsioon nõukogule ja komisjonile.

[1] EÜT L 358, 31.12.2002, lk 59.

[2] EÜT L 125, 27.4.1998, lk 1. Määrust on viimati muudetud määrusega (EÜ) nr 2166/2005 (ELT L 345, 28.12.2005, lk 5).

--------------------------------------------------